ai4bharat/Pralekha huggingface dataset:
প্রধানমন্ত্রীরদপ্তর
স্বামী বিবেকানন্দের প্রয়াণ দিবসে প্রধানমন্ত্রীর স্মরণ
নয়াদিল্লি, ০৪ জুলাই, ২০২৩
প্রধানমন্ত্রী শ্রী নরেন্দ্র মোদী স্বামী বিবেকানন্দের প্রয়াণ দিবসে স্মরণ করে বলেছেন, তাঁর সেবা, মানবতা, আধ্যাত্মিক জ্ঞানের আদর্শ আমাদের একটি শক্তিশালী ও প্রাণবন্ত ভারত গড়ার পথে নিরন্তর অনুপ্রাণিত করে চলেছে এবং পথপ্রদর্শক হয়েছে।
প্রধানমন্ত্রী ট্যুইটে বলেছেন, “স্বামী বিবেকানন্দের প্রয়াণ দিবস স্মরণ করছি। তাঁর সেবা, মানবতা, আধ্যাত্মিক জ্ঞানের আদর্শ আমাদের শক্তিশালী ও প্রাণবন্ত ভারত গড়ার পথে নিরন্তর অনুপ্রাণিত করে চলেছে এবং পথপ্রদর্শক হয়েছে। আমরা তাঁর ঐক্য ও ভ্রাতৃত্বের স্বপ্ন পূরণে আমাদের অঙ্গীকার পুনর্ব্যক্ত করছি”।
CG/SS/SB……05_JULY_2023...……..
(
অর্থমন্ত্রক
২০২১-২২ এ গম ও ধান সংগ্রহের জন্য ১৬৩ লক্ষ কৃষককে ন্যূনতম সহায়ক মূল্য হিসাবে ২ লক্ষ ৩৭ হাজার কোটি টাকা মেটানো হয়েছে
নয়াদিল্লি, ০১ ফেব্রুয়ারি, ২০২২
সংসদে আজ ২০২২-২৩ এর কেন্দ্রীয় বাজেট পেশ করে অর্থ তথা কর্পোরেট বিষয়ক মন্ত্রী শ্রীমতী নির্মলা সীতারমন জানিয়েছেন, ২০২১-২২ রবি মরশুমে গম ও খরিফ মরশুমে ধান সংগ্রহ বাবদ ন্যূনতম সহায়ক মূল্য হিসাবে ১৬৩ লক্ষ কৃষককে ২ লক্ষ ৩৭ হাজার কোটি টাকা মেটানো হয়েছে। কৃষকদের কাছ থেকে ১ হাজার ২০৮ লক্ষ মেট্রিক টনেরও বেশি গম ও ধান সংগ্রহ করা হয়েছে।
তিনি জানান, কৃষকদের কাছে ডিজিটাল ও উন্নত প্রযুক্তিগত পরিষেবা পৌঁছে দিতে সরকারি-বেসরকারি অংশীদারিত্বের ভিত্তিতে একটি নতুন কর্মসূচির সূচনা হবে। এই কর্মসূচিতে সরকারি গবেষণা প্রতিষ্ঠানগুলিকেও সামিল করা হবে। একইভাবে, বেসরকারি ক্ষেত্রে কৃষি প্রযুক্তি সংস্থা ও সংশ্লিষ্ট অন্যান্য পক্ষের সাহায্য নেওয়া হবে।
কৃষি ক্ষেত্রে স্টার্টআপ ইকোসিস্টেমের উপর জোর দিয়ে শ্রীমতী সীতারমন বলেন, যৌথ বিনিয়োগ মডেলের মাধ্যমে একটি ব্ল্যান্ডেড মূলধন তহবিল গড়ে তোলা হয়েছে। নাবার্ডের মাধ্যমে এই তহবিল পরিচালিত হবে। এ ধরনের তহবিল গঠনের উদ্দেশ্য হ’ল কৃষি ও গ্রামীণ শিল্পোদ্যোগের জন্য স্টার্টআপগুলিকে অর্থ সহায়তা। কেন-বেতোয়া সংযুক্তিকরণ প্রকল্পের রূপায়ণ সম্পর্কে শ্রীমতী সীতারমন বলেন, এই খাতে খরচ ধরা হয়েছে ৪৪ হাজার ৬০৫ কোটি টাকা। কর্মসূচি রূপায়িত হলে ৯ লক্ষ ৮ হাজার হেক্টর কৃষি জমিতে সেচ সুবিধা গড়ে উঠবে। এছাড়াও, ৬২ লক্ষ মানুষ পানীয় জলের সুবিধা পাবেন। এই কর্মসূচি থেকে ১০৩ মেগাওয়াট জলবিদ্যুৎ এবং ২৭ মেগাওয়াট সৌরবিদ্যুৎ উৎপাদনের সম্ভাবনা রয়েছে। তিনি জানান, এই প্রকল্প খাতে ২০২১-২২ এর সংশোধিত হিসাব অনুযায়ী, ৪ হাজার ৩০০ কোটি টাকা এবং ২০২২-২৩ এ ১ হাজার ৪০০ কোটি টাকা বরাদ্দ করা হয়েছে। কেন-বেতোয়া ছাড়াও আরও ৫টি নদ-নদীর মধ্যে যোগসূত্র স্থাপনে বিস্তারিত খসড়া প্রকল্প রিপোর্ট চূড়ান্ত হয়েছে। সংশ্লিষ্ট রাজ্যগুলির সম্মতির পর প্রকল্প রূপায়ণ খাতে কেন্দ্রীয় সহায়তা দেওয়া হবে।
নতুন প্রযুক্তির ব্যবহার সম্পর্কে অর্থমন্ত্রী জানান, কিষাণ ড্রোন বযবহার করে শস্য চাষের এলাকার মূল্যায়ন, ভূমির খতিয়ানের ডিজিটাইজেশন, কীটনাশক ছড়ানোর মতো কাজ আরও দ্রুত করা সম্ভব হবে। এবারের বাজেটে রাসায়নিক সারের পরিবর্তে প্রাকৃতিক কৃষি কাজের উপর গুরুত্ব দেওয়া হয়েছে। এ প্রসঙ্গে অর্থমন্ত্রী জানান, সারা দেশে রাসায়নিক মুক্ত প্রাকৃতিক কৃষি কাজে উৎসাহ দেওয়া হবে। সেই সঙ্গে, প্রথম পর্যায়ে গঙ্গানদী বরাবর ৫ কিলোমিটার এলাকা জুড়ে এ ধরনের কৃষি কাজে গুরুত্ব দেওয়া হবে।
দেশে তৈলবীজ উৎপাদন বাড়াতে অর্থমন্ত্রী একটি কর্মসূচির কথাও ঘোষণা করেন। এ প্রসঙ্গে তিনি বলেন, তৈলবীজ আমদানিতে নির্ভরশীলতা কমাতে একটি সুসংবদ্ধ তৈলবীজ উৎপাদন কর্মসূচি রূপায়ণ করা হবে। শ্রীমতী সীতারমন জানান, খাদ্য প্রক্রিয়াকরণ ক্ষেত্রে রাজ্য সরকারগুলির অংশগ্রহণের ভিত্তিতে কম্প্রিহেনসিভ প্যাকেজ দেওয়া হবে, যাতে কৃষকরা বিভিন্ন ধরনের ফলমূল ও শাকসব্জি চাষে উৎসাহ পান। কৃষি বিশ্ববিদ্যালয়গুলির পাঠ্যসূচি সংশোধনেও রাজ্যগুলিকে উৎসাহিত করা হবে বলে অর্থমন্ত্রী জানান।
CG/BD/SB
(
অর্থমন্ত্রক
আর্থিক বৃদ্ধি ত্বরান্বিত করার জন্য আরও সক্রিয় এবং চক্রাকার বর্হিভূত আর্থিক ব্যবস্থার সংস্থান অর্থনৈতিক সমীক্ষায়
নয়াদিল্লী, ৩০ জানুয়ারি, ২০২১
ভারতীয় আর্থিক প্রেক্ষাপট অনুযায়ী অর্থনৈতিক সমীক্ষায় এমন একটি সক্রিয় রাজস্ব ব্যবস্থার ইঙ্গিত দেওয়া হয়েছে যা বিকাশ হারকে ত্বরান্বিত করার পাশাপাশি ঋণ স্থিতিশীলতা বজায় রাখতে সহায়ক হবে। তবে ঋণ স্থিতিশীলতা বজায় রাখার সঙ্গে আর্থিক বিকাশ হার ত্বরান্বিত করার সরাসরি কোনও সম্পর্ক নেই। কেন্দ্রীয় অর্থ ও কর্পোরেট বিষয়ক মন্ত্রী শ্রীমতি নির্মলা সীতারমন আজ সংসদে ২০২০-২১এর অর্থনৈতিক সমীক্ষা পেশ করেছেন।
কোভিড-১৯ সংকটের সময় রাজস্ব খাতে আরও বেশি ব্যয় বরাদ্দের প্রয়োজনীয়তার কথা উল্লেখ করে অর্থনৈতিক সমীক্ষায় সংকটের সময় ভারতে রাজস্ব নীতি ব্যবস্থার সর্বাধিক সুদৃঢ়তার বিভিন্ন দিক যাচাই করে দেখা হয়েছে। এই প্রেক্ষিতে সমীক্ষায় বলা হয়েছে আর্থিক বিকাশের ফলে ঋণ স্থিতিশীলতা অক্ষুন্ন থাকলেও ঋণ স্থিতিশীলতার সঙ্গে আর্থিক বিকাশের প্রত্যক্ষ কোনো সম্পর্ক নেই। সমীক্ষায় বলা হয়েছে ঋণ স্থিতিশীলতার বিষয়টি নির্ভর করে সুদের হার ও বিকাশ হারে পার্থক্যের ভিত্তিতে। ভারতীয় অর্থ ব্যবস্থার সম্ভাব্য উচ্চহারে বিকাশের সঙ্গে ভারত সরকার ঋণের ক্ষেত্রে যে সুদ দেয় তা ভারতের বিকাশ হারের তুলনায় কম। এই কারণে অর্থনৈতিক সমীক্ষায় রাজস্ব নীতির ক্ষেত্রে আরও সক্রিয় চক্রাকার বর্হিভূত ব্যবস্থা গ্রহণের কথা বলা হয়েছে।
সমীক্ষায় আরও বলা হয়েছে সুপরিকল্পিত ও সুবিন্যস্ত সুদৃঢ় রাজস্ব নীতি আর্থিক ক্ষেত্রে ভালো পরিণাম দিতে পারে। প্রথমত সরকারি বিনিয়োগ প্যাকেজের মাধ্যমে সম্ভাব্য বিকাশ হারকে ত্বরান্বিত করতে পারে। দ্বিতীয়ত জাপানের মতো মন্থর বিকাশ হারের ব্যবস্থায় পর্যবসিত হওয়া থেকে ভারতীয় অর্থনীতির ঝুঁকি হ্রাস করতে পারে।
প্রতিরক্ষামন্ত্রক
সমুদ্র সেতু অভিযানের মাধ্যমে, ইরান থেকে ভারতীয় নৌবাহিনীর আই এন এস শার্দুল জাহাজে ২৩৩ জন ভারতীয় নাগরিককে দেশে ফিরিয়ে আনা হয়েছে
নতুন দিল্লী, ১১ই জুন, ২০২০
সমুদ্র সেতু অভিযানের মাধ্যমে ইরানের বান্দর আব্বাস নৌ-বন্দর থেকে ২৩৩ জন ভারতীয় নাগরিককে উদ্ধার করে আই এন এস শার্দুল জাহাজটি গুজরাটের পোরবন্দরে ফিরেছে।
ভারতীয় নৌবাহিনীর কর্মী, রাজ্য প্রশাসনের আধিকারিক এবং পুলিশের আধিকারিকরা উপস্থিত থেকে উদ্ধার করে আনা ভারতীয়দের স্বাগত জানান। বন্দরে স্ক্রিনিং জোন, স্যানিটেশন জোন, এম্বুলেন্স এবং পরিবহনের জন্য বাস সব রকম ব্যবস্থা করা হয়।
ইরান থেকে উদ্ধার করে আনা ভারতীয় নাগরিকদের জাহাজ থেকে নামার পর বন্দরের জেটিতেই স্বাস্থ্য পরীক্ষা করা হয়। পরে কাসটমস চেকিং সহ অন্যান্য আচরণবিধি পালন করা হয়। এরপর ফেরত আসা ভারতীয় নাগরিকদের বাসে করে নির্দিষ্ট কোয়ারেন্টাইন কেন্দ্রে নিয়ে যাওয়া হয়। উদ্ধার করে আনা ভারতীয় নাগরিকদের জেলা ভিত্তিক বিস্তারিত বিবরণ রাজ্য প্রশাসনের হাতে আগেই তুলে দেওয়া হয়।
বিদেশে আটকে থাকা ভারতীয় নাগরিকদের দেশে ফিরিয়ে আনার লক্ষ্যে সরকার যে জাতীয় উদ্যোগ নিয়েছে তাকে সমর্থন জানিয়ে,ভারতীয় নৌবাহিনী সমুদ্র সেতু অভিযানের মাধ্যমে সহযোগিতার হাত বাড়িয়ে দেয়। এখনও পর্যন্ত সমুদ্র সেতু অভিযানের অধীনে ৩১০৭ জন ভারতীয় নাগরিককে দেশে ফিরিয়ে আনা হয়েছে। ভারতীয় নৌবাহিনীর জাহাজ জলশ্ব,মাগার এবং শার্দুলে যথাক্রমে মালদ্বীপ থেকে ২১৮৮ জন,শ্রীলঙ্কা থেকে ৬৮৬ জন এবং ইরান থেকে ২৩৩ জন ভারতীয় নাগরিকদের উদ্ধার করে নিয়ে আসা হয়েছে।
(CG/PPM
প্রধানমন্ত্রীরদপ্তর
প্রধানমন্ত্রী ২৭ ডিসেম্বর মান্ডি সফর করবেন এবং ১১ হাজার কোটি টাকার বেশি বিভিন্ন জলবিদ্যুৎ প্রকল্পের উদ্বোধন ও শিলান্যাস করবেন
এই অঞ্চলের জল বিদ্যুতের অব্যবহৃত সম্ভাবনাকে কাজে লাগানোই প্রধানমন্ত্রীর মূল পরিকল্পনা
সহযোগিতামূলক যুক্তরাষ্ট্রীয় কাঠামোর বিষয়ে প্রধানমন্ত্রীর স্বপ্নকে বাস্তবায়িত করার জন্য ৬টি রাজ্যর যৌথ উদ্যোগে রেনুকাজি জলাধার প্রকল্প বাস্তবায়িত হবে; প্রধানমন্ত্রী এর শিলান্যাস করবেন
এই প্রকল্প দিল্লীর পক্ষে যথেষ্ট সুবিধাজনক হবে, সেখানে জল সরবরাহ বৃদ্ধি পাবে
প্রধানমন্ত্রী লুহরি জলবিদ্যুৎ প্রকল্পের প্রথম পর্যায় ও ধৌলাসিধ জলবিদ্যুৎ প্রকল্পের শিলান্যাস করবেন
প্রধানমন্ত্রী সাওরা-কুড্ডু জলবিদ্যুৎ প্রকল্পের উদ্বোধন করবেন
প্রধানমন্ত্রী হিমাচলপ্রদেশে আন্তর্জাতিক বিনিয়োগ সম্মেলনের দ্বিতীয় গ্রাউন্ড ব্রেকিং বৈঠকে পৌরোহিত্য করবেন
প্রায় ২৮ হাজার কোটি টাকার প্রকল্প সূচনার মধ্য দিয়ে সংশ্লিষ্ট ক্ষেত্রে বিনিয়োগ বাড়ার সম্ভাবনা
নয়াদিল্লী, ২৬ শে ডিসেম্বর, ২০২১
প্রধানমন্ত্রী শ্রী নরেন্দ্র মোদী ২৭ শে ডিসেম্বর হিমাচল প্রদেশের মান্ডি সফর করবেন। তিনি ওইদিন বেলা ১২টার সময় ১১ হাজার কোটি টাকার বেশি বিভিন্ন জলবিদ্যুৎ প্রকল্পের উদ্বোধন ও শিলান্যাস করবেন। এর আগে শ্রী মোদী হিমাচল প্রদেশের আন্তর্জাতিক বিনিয়োগকারীদের সম্মেলনে দ্বিতীয় গ্রাউন্ড ব্রেকিং বৈঠকে পৌরোহিত্য করবেন। এই বৈঠক শুরু হবে বেলা ১১.৩০এ।
দেশের যেসব সম্পদকে এখনও কাজে লাগানো হয়নি সেগুলিকে প্রধানমন্ত্রী ব্যবহার করার জন্য উদ্যোগী হয়েছেন। এই প্রয়াসের অঙ্গ হিসেবে হিমালয় পার্বত্য অঞ্চলের জলবিদ্যুৎ প্রকল্পের সম্ভাবনাগুলিকে পুরো মাত্রায় কাজে লাগানোর জন্য বিভিন্ন উদ্যোগ নেওয়া হচ্ছে। এরই ফলশ্রুতিতে প্রধানমন্ত্রীর মান্ডি সফরের সময় এই সব প্রকল্পের উদ্বোধন ও শিলান্যাস হবে।
প্রধানমন্ত্রী রেনুকাজি জলাধার প্রকল্পের শিলান্যাস করবেন। তিন দশকের বকেয়া এই প্রকল্প প্রধানমন্ত্রীর পরিকল্পনা অনুসারে সহযোগিতামূলক যুক্তরাষ্ট্রীয় কাঠামোর মধ্য দিয়ে বাস্তবায়িত হবে। এই প্রকল্প রূপায়ণে কেন্দ্রীয় সরকার হিমাচলপ্রদেশ, উত্তরপ্রদেশ, হরিয়ানা, রাজস্থান, উত্তরাখন্ড এবং দিল্লীকে যুক্ত করেছে। ৭ হাজার কোটি টাকা ব্যয়ে ৪০ মেগাওয়াট বিদ্যুৎ উৎপাদনক্ষম এই প্রকল্পটি বাস্তবায়িত হবে। এর থেকে দিল্লী দারুনভাবে উপকৃত হবে। রেনুকাজি জলাধার প্রকল্প থেকে প্রতি বছর ৫০ কোটি ঘন মিটার জল দিল্লীতে সরবরাহ করা হবে।
প্রধানমন্ত্রী লুহরির জলবিদ্যুৎ প্রকল্পের প্রথম পর্যায়ের শিলান্যাস করবেন। ১৮০০ কোটি টাকা ব্যয়ে এই প্রকল্পটি নির্মিত হবে। ২১০ মেগাওয়াট ক্ষমতাসম্পন্ন এই প্রকল্পে প্রতি বছর ৭৫ কোটি ইউনিট বিদ্যুৎ উৎপন্ন হবে। অত্যাধুনিক ও নির্ভরযোগ্য গ্রিড ব্যবস্থাপনায় সংশ্লিষ্ট অঞ্চলের পার্শ্ববর্তী রাজ্যগুলি উপকৃত হবে।
প্রধানমন্ত্রী ধৌলাসিধ জলবিদ্যুৎ প্রকল্পের শিলান্যাস করবেন। হামিরপুর জেলায় এটি প্রথম জলবিদ্যুৎ প্রকল্প। ৬৬ মেগাওয়াট ক্ষমতাসম্পন্ন এই প্রকল্প নির্মাণে ব্যয় হবে ৬৮০ কোটি টাকা। এখান থেকে বছরে ৩০ কোটি ইউনিট বিদ্যুৎ উৎপন্ন হবে।
শ্রী মোদী সাওরা-কুড্ডু জলবিদ্যুৎ প্রকল্পের উদ্বোধন করবেন। ১১১ মেগাওয়াট ক্ষমতাসম্পন্ন এই প্রকল্প নির্মাণে ব্যয় হয়েছে ২ হাজার ৮০ কোটি টাকা। এখান থেকে প্রতি বছর ৩৮ কোটি ইউনিট বিদ্যুৎ উৎপন্ন হবে। হিমাচলপ্রদেশ এই প্রকল্প থেকে বছরে ১২০ কোটি টাকার বেশি আয় করতে পারবে।
প্রধানমন্ত্রী হিমাচলপ্রদেশে আন্তর্জাতিক বিনিয়োগ সম্মেলনের দ্বিতীয় গ্রাউন্ড ব্রেকিং বৈঠকে পৌরোহিত্য করবেন। প্রায় ২৮ হাজার কোটি টাকার প্রকল্পের সূচনার জন্য সংশ্লিষ্ট ক্ষেত্রে বিনিয়োগ বাড়ার সম্ভাবনা রয়েছে।
CG/CB/NS
(
পরিবেশওঅরণ্যমন্ত্রক
ভাগীরথী পরিবেশ-সংবেদনশীল অঞ্চলের জন্য আঞ্চলিক মাস্টার পরিকল্পনা অনুমোদিত
নয়াদিল্লী, ১৮ জুলাই, ২০২০
উত্তরাখন্ড রাজ্যের চারধাম রোড প্রকল্পের পর্যালোচনা সভায় কেন্দ্রীয় পরিবেশ মন্ত্রী শ্রী প্রকাশ জাভড়েকর ভিডিও কনফারেন্সের মাধ্যমে জানিয়েছেন, উত্তরাখন্ড সরকারের তৈরি করা এবং জলশক্তি মন্ত্রকের মূল্যায়ণ করা ভাগীরথী পরিবেশ-সংবেদনশীল অঞ্চলের জন্য আঞ্চলিক মাস্টার পরিকল্পনাটি ১৬ই জুলাই কেন্দ্রীয় পরিবেশ, বন এবং জলবায়ু পরিবর্তন মন্ত্রক অনুমোদন দিয়েছে।
২০১২ সালের ১৮ই ডিসেম্বর উওরা গন্ডির গোমুখ থেকে উত্তর কাশি পর্যন্ত স্থানীয় জনগণের প্রয়োজনীয়তার কথা মাথায় রেখে ৪ হাজার ১৭৯.৫৯ বর্গ কিলোমিটার এলাকা ভাগীরথী পরিবেশ-সংবেদনশীল অঞ্চল হিসেবে ঘোষণা করে এক বিজ্ঞপ্তি জারি করেছিল পরিবেশ, বন এবং জলবায়ু পরিবর্তন মন্ত্রক। কিন্তু পরবর্তী সময়ে সেইসব মানুষদের অধিকার ও সুযোগ-সুবিধা এবং তাদের জীবিকা নির্বাহের সুরক্ষার জন্য ও পরিবেশ বান্ধব বিকাশ সুনিশ্চিত করতে ২০১৮ সালের ১৬ই এপ্রিল সড়ক পরিবহন ও মহাসড়ক মন্ত্রক এই বিজ্ঞপ্তিতে কিছুটা সংশোধন আনে। এই বিজ্ঞপ্তি সংশোধন আনার সময় মন্ত্রক উত্তরাখন্ড সরকার এবং ইন্ডিয়ান রোড কংগ্রেসের সঙ্গেও পর্যালোচনা চালায়।
এর পর ভাগীরথী পরিবেশ-সংবেদনশীল অঞ্চলে উন্নয়নের জন্য নজরদারি কমিটির তত্বাবধানে উত্তরাখন্ড সরকারকে আঞ্চলিক মাস্টার পরিকল্পনা প্রস্তুত করতে বলা হয়। এই মাস্টার পরিকল্পনা তৈরি করার সময় বন এবং বন্যপ্রাণী সংরক্ষণ , সেচ ব্যবস্থাপনা, পর্যটন, জনস্বাস্থ্য, সড়ক, পরিকাঠামো ইত্যাদি বিষয়গুলির ওপর বিশেষ জোর দেওয়া হয়।
এবার এই আঞ্চলিক মাস্টার পরিকল্পনা অনুমোদন পাওয়ার ফলে ওই অঞ্চলে পরিবেশ সংরক্ষণ ও বাস্তুতন্ত্র রক্ষায় বিশেষ জোর দেওয়া হবে এবং এই পরিকল্পনার আওতায় অনুমোদিত উন্নয়নমূলক কর্মকান্ডগুলি এগিয়ে নিয়ে যাওয়া হবে।এর পাশাপাশি চারধাম প্রকল্পের কাজ দ্রুত বাস্তবায়ন হওয়ার পথও প্রশস্ত হবে।
উত্তরাখন্ড রাজ্য চারধাম সড়ক প্রকল্পের পর্যালোচনা সভায় কেন্দ্রীয় সড়ক পরিবহন ও মহাসড়ক এবং অতিক্ষুদ্র, ক্ষুদ্র ও মাঝারি শিল্পোদ্যোগ মন্ত্রী শ্রী নীতিন গড়করি সভাপতিত্ব করেন। বৈঠকে উত্তরাখন্ডের মুখ্যমন্ত্রী ত্রিবেন্দ্র সিং রাওয়াত, সড়ক পরিবহন ও মহাসড়ক দপ্তরের প্রতিমন্ত্রী অবসরপ্রাপ্ত জেনারেল ভি কে সিং, কেন্দ্রীয় বন ও পরিবেশ মন্ত্রকের প্রতিমন্ত্রী সহ একাধিক শীর্ষ আধিকারিকরা উপস্থিত ছিলেন।
(CG/SS/NS
ভূ-বিজ্ঞানমন্ত্রক
গুজরাট অঞ্চলে বিক্ষিপ্তভাবে কোথাও কোথাও ভারি থেকে অতিভারি সহ প্রবল বৃষ্টির পূর্বাভাষ; উত্তরাখন্ড, পাঞ্জাব, হরিয়ানা, চন্ডীগড় ও দিল্লি, উত্তর প্রদেশ, পূর্ব রাজস্থান, পশ্চিম মধ্যপ্রদেশ, সৌরাষ্ট্র ও কচ্ছ, মহারাষ্ট্রের মধ্যঘাট এলাকা, কোঙ্কন ও গোয়া, অন্ধ্রপ্রদেশের উপকূল এলাকা এবং তেলেঙ্গানার কোথাও কোথাও ভারি থেকে অতিভারি বৃষ্টির সম্ভাবনা; হিমাচল প্রদেশ, পূর্ব মধ্যপ্রদেশ, বিদর্ভ, বিহার, ছত্তিশগড়, ওডিশা, পশ্চিমবঙ্গের হিমালয়ের পাদদেশীয় এলাকা ও সিকিম, অরুণাচল প্রদেশ, আসাম ও মেঘালয়, নাগাল্যান্ড, মণিপুর, মিজোরাম ও ত্রিপুরা সহ কর্ণাটকের উপকূল এলাকার কোনও কোনও অঞ্চলে বিক্ষিপ্তভাবে ভারি বৃষ্টির পূর্বাভাষ
নয়াদিল্লি, ১৩ অগাস্ট, ২০২০
বিহার থেকে বঙ্গোপসাগরের পশ্চিম-মধ্য এলাকা পর্যন্ত একটি উত্তর-দক্ষিণ অক্ষরেখা বায়ুমন্ডলের নীচের স্তরে অবস্থান করছে। এছাড়াও, ওডিশা-উত্তর অন্ধ্রপ্রদেশ উপকূল এলাকা থেকে বঙ্গোপসাগরের উত্তর-পশ্চিম ও পার্শ্ববর্তী পশ্চিম-মধ্য এলাকায় একটি ঘূর্ণাবর্ত অবস্থান করছে।
এই দুই বায়ুমন্ডলীয় পরিস্থিতির প্রেক্ষিতে আজ বঙ্গোপসাগরের উত্তর-পশ্চিম ও সংলগ্ন এলাকার ওপর নতুন একটি নিম্নচাপ এলাকা তৈরি হতে চলেছে। বঙ্গোপসাগরের ওপর এই নিম্নচাপটি উত্তর-পশ্চিম ও সংলগ্ন এলাকাতেই প্রাথমিকভাবে অবস্থান করবে বলে মনে করা হচ্ছে। পরবর্তী ২-৩ দিনে এই নিম্নচাপ অঞ্চলটি আরও ঘনীভূত হয়ে উত্তর বঙ্গোপসাগরে অবস্থান করবে।
মৌসুমী বায়ুর পশ্চিমাংশ তার স্বাভাবিক অবস্থান থেকে উত্তর অভিমুখে কিছুটা সরে গিয়ে পূর্বদিকে আগামী ৪৮ ঘন্টায় অবস্থান করবে বলে মনে করা হচ্ছে। এর প্রেক্ষিতে আগামী ২-৩ দিন উত্তর-পশ্চিম ভারতের অধিকাংশ এলাকায় ভারি থেকে অতিভারি বৃষ্টিপাতের সম্ভাবনা। একইভাবে, আগামী ৪৮ ঘন্টায় গুজরাট, পূর্ব রাজস্থান ও মধ্য ভারতের কিছু এলাকায় বিক্ষিপ্তভাবে ভারি থেকে অতিভারি বৃষ্টিপাতের সম্ভাবনা কোঙ্কন ও গোয়ার উত্তরাংশে আগামী ৭২ ঘন্টায় প্রবল বৃষ্টির পূর্বাভাস দেওয়া হয়েছে।
পূর্ব রাজস্থান ও উত্তর প্রদেশে বিক্ষিপ্তভাবে কিছু এলাকায় আগামী ২৪ ঘন্টায় বজ্র বিদ্যুৎ সহ মাঝারি বৃষ্টির সম্ভাবনা রয়েছে।
আবহাওয়া দপ্তরের পূর্বাভাষ অনুযায়ী, আগামী ১৫-১৭ তারিখ পর্যন্ত গাঙ্গেয় পশ্চিমবঙ্গ সহ ছত্তিশগড়, ঝাড়খন্ড, ওডিশা, বিদর্ভ, বিহার, রাজস্থান, মেঘালয়, নাগাল্যান্ড, আসাম, মণিপুর, মিজোরাম, অন্ধ্র উপকূল, তেলেঙ্গানা, দক্ষিণ কর্ণাটকের ভেতরের এলাকায় ভারি থেকে অতিভারি বৃষ্টিপাতের সম্ভাবনা রয়েছে। গাঙ্গেয় পশ্চিমবঙ্গের প্রায় সর্বত্রই ১৫-১৭ তারিখ পর্যন্ত ভারি থেকে অতিভারি বৃষ্টিপাতের সম্ভাবনা রয়েছে। দপ্তরের পূর্বাভাষে বলা হয়েছে ভারি বৃষ্টিপাতের পাশাপাশি, উপকূল অঞ্চলে ৫০-৬০ কিলোমিটার বেগে ঝড়ো হাওয়া বইবে। এর দরুণ সমুদ্র উত্তাল থাকায় মৎস্যজীবীদের সমুদ্রে যেতে নিষেধ করা হয়েছে।
(CG/BD/SB
বস্ত্রমন্ত্রক
বস্ত্র মন্ত্রকের ২০২০-র বার্ষিক প্রতিবেদন
নতুন দিল্লি, ৩০ ডিসেম্বর ২০২০
ভারতে বস্ত্রশিল্প একটি গুরুত্বপূর্ণ স্থান দখল করে রয়েছে। এই শিল্প সারা বিশ্বের মধ্যে রপ্তানির ক্ষেত্রে ষষ্ঠ স্থান দখল করে রয়েছে। কৃষিক্ষেত্রের পর বস্ত্র শিল্প কর্মসংস্থানের ক্ষেত্রে সারাদেশে দ্বিতীয় স্থান অধিকার করে রয়েছে। এই মন্ত্রকের ২০২০-র বার্ষিক প্রতিবেদনে উল্লেখযোগ্য বিষয়ের উপর গুরুত্ব দেওয়া হয়েছে।
হস্তচালিত তাঁত ক্ষেত্র-
কেন্দ্রীয় সরকার তন্তুজীবী, কারিগর এবং উৎপাদনকারী সংস্থার জন্য বহুবিধ ও প্রকল্প গ্রহণ করেছে। এ পর্যন্ত ১.৭৫ লক্ষ তন্তুজীবী ও কারিগর সংশ্লিষ্ট পোর্টালের সঙ্গে যুক্ত হয়েছেন। হস্তচালিত তাঁত বস্ত্রের বহুল প্রচারের জন্য স্থানীয়ভাবে তৈরী চারটি তাঁত বস্ত্র জাতীয় তাঁতবস্ত্র দিবসে উদ্বোধন করা হয়েছে।
কোভিড জনিত অতিমারি পরিস্থিতির সামাল দিতে গত ৭ থেকে ১১ ই আগস্ট সারা দেশজুড়ে হস্তচালিত তাঁত বস্ত্র মেলা করা হয়েছে।
মন্ত্রকে পক্ষ থেকে দিল্লি বেনারস আমেদাবাদ গুয়াহাটি ভুবনেশ্বর মুম্বাই এবং জয়পুরে নকশা তৈরির জন্য ডিজাইন রিসোর্স সেন্টার স্থাপন করা হয়েছে। এর পাশাপাশি বস্ত্র মন্ত্র দেশের বিভিন্ন স্থানে ছড়িয়ে থাকা কারুশিল্পের গ্রামগুলিকে নিয়ে পর্যটন কেন্দ্র বানানোর পরিকল্পনা নিয়েছে।
হস্তশিল্প ক্ষেত্র-
দেশে হস্ত শিল্পের জন্য সুবিদিত ১২টি গ্রামকে চিহ্নিত করা হয়েছে। যেখানে কারুশিল্পের পাশাপাশি হস্তচালিত তাঁত শিল্প রয়েছে।এই গ্রামগুলিকে কেন্দ্র করে পর্যটনকেন্দ্র গড়ে তোলার সিদ্ধান্ত নেওয়া হয়েছে।
দিওয়ালি সহ বিভিন্ন উৎসবের মরসুমেতাঁত বস্ত্র ব্যবহারের ওপর গুরুত্ব দিয়ে মন্ত্রকের পক্ষ থেকে সামাজিক মাধ্যমগুলিতে লাগাতার প্রচার চালানো হয়েছে।
প্রধানমন্ত্রী শ্রী নরেন্দ্র মোদী তাঁর 'মন কি বাত' অনুষ্ঠানে আত্মনির্ভর ভারত গঠনের লক্ষ্যে ভারতীয় খেলনার প্রসারের ওপর গুরুত্ব দেন। কেন্দ্রীয় বস্ত্রমন্ত্রকের পক্ষ থেকে দেশে খেলনা শিল্পের উন্নয়নের জন্য হাতের কাজের উপর তৈরি ১৩টি ক্লাস্টার নির্মাণের পরিকল্পনা নেওয়ার পাশাপাশি আগামী ২৭ ফেব্রুয়ারি থেকে ০৩ মার্চ পর্যন্ত জাতীয় খেলনা উৎসব উদযাপনের সিদ্ধান্ত নিয়েছে।
রেশম শিল্প-
দেশের রেশম শিল্পের উন্নয়নের জন্য একটি প্যাকেজ গঠন করা হয়েছে। এই নিয়ে ইতিমধ্যে ৫৮ টি গবেষণামূলক প্রকল্পের কাজ শেষ হয়েছে। এছাড়া ৫১ টি প্রযুক্তি প্যাকেজের মাধ্যমে ১৩৪৯৮ জনকে প্রশিক্ষণ দেওয়া হয়েছে। ভারতের রিসার্চ এন্ড ট্রেনিং ইনস্টিটিউটস অফ সেন্ট্রাল সিল্ক বোর্ড এই কাজ করেছে।
এর পাশাপাশি দেশে রেশম উৎপাদনের পরিমাণও ১ শতাংশ বৃদ্ধি পেয়েছে। দেশজুড়ে রেশম মান্ডি প্রকল্প গ্রহণ করা হয়েছে।
চট-
খাদ্যশস্য বহন করার জন্য বিভিন্ন রাজ্য সরকার এবং ভারতের খাদ্য নিগমকে চটের তৈরি ব্যাগ সরবরাহ করা হচ্ছে। ২০২০- র জানুয়ারি থেকে ওই বছরের ২৪ ডিসেম্বর পর্যন্ত সারাদেশে মোট ২৮.৮৮ লক্ষ্য বেল চটের তৈরি ব্যাগের বরাত পাওয়া গেছে। যার মূল্য ৮৩০৩ কোটি টাকা।
তুলো-
২০২০- সালে ভারত সরকার ন্যূনতম সহায়ক মূল্য ১৫১ লক্ষ বেল তুলো সংগ্রহ করেছে। যা বিগত বছরের তুলনায় অনেক বেশি। সিসিআই ৩০ লক্ষ তুলো চাষির কাছ থেকে ন্যূনতম সহায়ক মূল্য তুলো কিনে ৩৯৫০০ কোটি টাকা ব্যয় করেছে।
উল-
কর্নাটকের রানেবেনুরে একটি উল প্রক্রিয়াকরণ কেন্দ্র স্থাপনের পরিকল্পনা নেওয়া হয়েছে।
এছাড়াও মন্ত্রকের পক্ষ থেকে সুসংগত টেক্সটাইল পার্ক স্থাপনের উদ্যোগ নেয়া হয়েছে।
সংস্কৃতিমন্ত্রক
রাষ্ট্রপতি প্রবীণ অভিনেতা পরেশ রাওয়ালকে ন্যাশনাল স্কুল অফ ড্রামা সোসাইটির নতুন চেয়ারম্যান পদে নিয়োগ করেছেন
নতুন দিল্লি, ১২ সেপ্টেম্বর, ২০২০
রাষ্ট্রপতি শ্রী রামনাথ কোবিন্দ প্রবীণ অভিনেতা পরেশ রাওয়ালকে ন্যাশনাল স্কুল অফ ড্রামা সোয়াইটির চেয়ারম্যান পদে নিয়োগ করেছেন। এই উপলক্ষে কেন্দ্রীয় সংস্কৃতি এবং পর্যটন প্রতিমন্ত্রী শ্রী প্রহ্লাদ সিং প্যাটেল, শ্রী রাওয়ালকে অভিনন্দন জানিয়েছেন। তিনি বলেছেন, তাঁর প্রতিভা দেশের শিক্ষার্থী এবং শিল্পীদের উপকারে আসবে।
শ্রী পরেশ রাওয়ালকে চার বছরের জন্য ন্যাশনাল স্কুল অফ্ ড্রামা সোসাইটির চেয়ারম্যান পদে নিয়োগ করা হয়েছে। নাটক এবং চলচ্চিত্র উভয় ক্ষেত্রেই তাঁর সমান দক্ষতা রয়েছে। চার দশকেরও বেশি সময় ধরে চলচ্চিত্র ও নাট্য শিল্পের সঙ্গে তিনি যুক্ত। ১৯৯৪ সালে শ্রী রাওয়াল সেরা সহায়ক অভিনেতার জন্য জাতীয় চলচ্চিত্র পুরস্কারে সম্মানিত হন। এছাড়াও তিনি অভিনয়ের জন্য অসংখ্য পুরস্কারে সম্মানিত হয়েছেন। ২০১৪ সালে তিনি ভারতের চতুর্থ সর্বোচ্চ অসামরিক পুরস্কার পদ্ম সম্মানে ভূষিত হয়েছেন। ভারতের বিনদন শিল্পে অসামান্য অবদানের জন্য তাঁকে সাংসদ সদস্য হিসেবেও নির্বাচিত করা হয়।
ন্যাশনাল স্কুল অফ্ ড্রামা সোসাইটির ভাইস চেয়ারম্যান ডঃ শ্রী অর্জুন দেও চরণ এই নিয়োগ প্রসঙ্গে জানিয়েছেন, ‘এই পদে পরেশজী-কে সরকারের নিয়োগের সিদ্ধান্তে আমরা সত্যিই খুশি। আমাদের শিক্ষার্থী এবং ফ্যাকাল্টি সদস্য ও অন্যান্য ব্যক্তিত্বরা প্রবীণ এই অভিনেতার সঙ্গে কাজ করার সুবিধা পাবেন। তাঁর দীর্ঘ অভিজ্ঞতা থেকে ন্যাশনাল স্কুল অফ্ ড্রামা উপকৃত হবে।’
ন্যাশনাল স্কুল অফ্ ড্রামার দায়িত্বপ্রাপ্ত অধিকর্তা অধ্যাপক সুরেশ শর্মা নতুন এই চেয়ারম্যানকে স্বাগত জানিয়েছেন। তিনি বলেছেন, প্রবীণ এই নাট্য ব্যক্তিত্বের দীর্ঘদিনের অভিজ্ঞতা থেকে ন্যাশনাল স্কুল অফ্ ড্রামার সকলে উপকৃত হবেন। তাঁর অভিজ্ঞতা ন্যাশনাল স্কুল অফ্ ড্রামাকে এক নতুন পথ দেখাবে বলেও মন্তব্য করেছেন তিনি। শ্রী রাওয়ালের নেতৃত্বেই ন্যাশনাল স্কুল অফ্ ড্রামা নতুন উচ্চতায় পৌঁছবে বলেও আশাপ্রকাশ করেছেন তিনি।
ন্যাশনাল স্কুল অফ্ ড্রামার সদস্যরা একজন অসাধারণ অভিনেতা এবং দক্ষ মানুষকে পেয়ে খুশি ব্যক্ত করেছেন। সংস্থার বিকাশের জন্য শ্রী রাওয়াল আরও দৃঢ় ও নিষ্ঠার সঙ্গে কাজ করবেন বলেও অভিমত ব্যক্ত করেছেন তাঁরা।
১৯৪৯ সালে ভারত সরকারের সংস্কৃতি মন্ত্রকের অর্থ সাহায্যে স্বশাসিত সংস্থা হিসেবে ন্যাশনাল স্কুল অফ্ ড্রামা প্রতিষ্ঠিত হয় । বিশ্বের অন্যতম শীর্ষস্থানীয় নাট্য প্রশিক্ষণ কেন্দ্র এটি। ন্যাশনাল স্কুল অফ্ ড্রামার সঙ্গীত নাটক অ্যাকাডেমির আওতায় একটি সংস্থা হিসেবে প্রতিষ্ঠিত হয়েছিল। পরবর্তীতে ১৯৭৫ সালে এটি স্বাধীন সংস্থা হিসেবে গড়ে ওঠে। এখানে নাটকের তিন বছরের পূর্ণ সময়কালীন, আবাসিক প্রশিক্ষণের ব্যবস্থা রয়েছে। নাটক রচনা, অভিনয়, পরিচালনা, সেট এবং লাইট ডিজাইনার ও সঙ্গীত নির্দেশনা সহ একাধিক ক্ষেত্রে জড়িয়ে রয়েছে বহু উজ্জ্বল নক্ষত্রের নাম। ন্যাশনাল স্কুল অফ্ ড্রামা ভারতের নাট্য জগৎকে অতীতেও সমৃদ্ধ করে তুলেছিল এবং এখনও করে চলেছে। ন্যাশনাল স্কুল অফ্ ড্রামার নতুন দিল্লির শাখা ছাড়াও প্রচার কর্মসূচীর জন্য বারাণসী, গ্যাংটক, আগরতলা এবং বেঙ্গালুরুতে চারটি কেন্দ্র রয়েছে।
(CG/SS/SKD
মানবসম্পদবিকাশমন্ত্রক
কেন্দ্রীয় মানব সম্পদ উন্নয়ন মন্ত্রীর দশম ও দ্বাদশ শ্রেণীর বাকি পরীক্ষার সময়সূচী ঘোষণা
নতুন দিল্লি, ১৮ই মে, ২০২০
কেন্দ্রীয় মানব সম্পদ উন্নয়ন মন্ত্রী শ্রী রমেশ পোখরিয়াল ‘নিশাঙ্ক’, আজ নতুন দিল্লিতে সিবিএসই-র দশম এবং দ্বাদশ শ্রেণীর বাকি পরীক্ষার সময়সূচী ঘোষণা করেন। মন্ত্রী জানান, দশম শ্রেণীর পরীক্ষা শুধুমাত্র উত্তর – পূর্ব দিল্লির ছাত্র – ছাত্রীদের জন্য অনুষ্ঠিত হবে। দ্বাদশ শ্রেণীর পরীক্ষাগুলি উত্তর – পূর্ব দিল্লি সহ সারা দেশের ছাত্র – ছাত্রীদের জন্য অনুষ্ঠিত হবে। পরীক্ষা শুরু হবে, সকাল ১০টা ৩০ থেকে। চলবে বেলা ১টা ৩০ মিনিট পর্যন্ত।
এর আগে ৫ই মে শ্রী পোখরিয়াল, ওয়েবিনারের মাধ্যমে ছাত্র – ছাত্রীদের সঙ্গে মত বিনিময়ের সময় জানিয়েছিলেন, সিবিএসসি-র দশম এবং দ্বাদশ শ্রেণীর পরীক্ষাগুলি পয়লা জুলাই থেকে ১৫ই জুলাই পর্যন্ত অনুষ্ঠিত হবে।
মন্ত্রী জানান, পরীক্ষার দিন ঘোষণার আগে ছাত্র – ছাত্রীরা পরীক্ষার প্রস্তুতির জন্য প্রচুর সময় পাবে। তিনি বলেন, পরীক্ষা চলাকালীন শারীরিক দূরত্ব বজায় রাখার বিষয়টিতে সিবিএসসি-কে নজর রাখতে বলা হয়েছে, যাতে ছাত্র – ছাত্রী এবং শিক্ষক, শিক্ষিকারা সুস্থ থাকেন। মন্ত্রী, সমস্ত ছাত্র – ছাত্রীকে তাঁর শুভেচ্ছা জানিয়েছেন।
দশম শ্রেণীর পরীক্ষার সময়সূচী জানতে নিচের লিঙ্কে ক্লিক করুন -
https://static.pib.gov.in/WriteReadData/userfiles/CLASSWISE%20DATESHEET-X-MONDAY.pdf
দ্বাদশ শ্রেণীর পরীক্ষার সময়সূচী জানতে নিচের লিঙ্কে ক্লিক করুন -
https://static.pib.gov.in/WriteReadData/userfiles/CLASSWISE%20DATESHEETS-XII-MONDAY.pdf
(CG/CB/SFS
বিজ্ঞানওপ্রযুক্তিমন্ত্রক
ভারতীয় জ্যোতির্বিজ্ঞানীদের পর্যবেক্ষণ সুপারনোভার বিস্ফোরণের কারণ সম্পর্কে ধারণা দিয়েছে যার সাহায্যে মহাজাগতিক দূরত্বের পরিমাপ সম্ভব
নয়াদিল্লী, ২৮ এপ্রিল, ২০২১
২০১১ সালে বিশ্ব ব্রহ্মান্ডের সম্প্রসারণ ত্বরিত গতিতে হওয়ার কারণ সম্পর্কে জানতে গিয়ে তিন বিজ্ঞানী দূরবর্তী সুপারনোভাগুলির ওপর পর্যবেক্ষণ করে নোবেল পুরস্কার পেয়েছেন। এখন একদল ভারতীয় জ্যোতির্বিজ্ঞানী এই ধরণের দূরবর্তী সুপারনোভা পর্যবেক্ষণ করে দেখেছেন মহাজাগতিক দূরত্ব পরিমাপের কারণ নক্ষত্রের বিস্ফোরণের হারের থেকে জানা যায়।
এই বিজ্ঞানীরা এসএন ২০১৭এইচপিএ সুপারনোভার ওপর বিস্তারিত পরীক্ষা-নিরীক্ষা চালান। ২০১৭ সালে বিস্ফোরিত এই সুপারনোভাটি আইএ গোষ্ঠীভুক্ত সুপারনোভার আওতাধীন। এই বিস্ফোরণের ফলে যেসব কার্বনের সঠিকভাবে দহন হয়নি সেগুলিকে পর্যবেক্ষণ করে প্রথম পর্বের বর্ণচ্ছটা সম্পর্কে ধারণা পাওয়া যায়।
একটি নক্ষত্রের বিস্ফোরণের ফলে সেই নক্ষত্রের ধ্বংসের মধ্যে দিয়ে সুপারনোভার পৌঁছে যাওয়া বিশ্ব ব্রহ্মান্ডের মধ্যে আকস্মিক বিপর্যয়ের সমতুল। আইএ সুপারনোভা শ্বেত বামন বা হোয়াইট ডোয়ার্ফের বিস্ফোরণের ফলে তৈরি হয়। এদের একই ধরণের বৈশিষ্ট্যের কারণে মহাজাগতিক দুরত্ব পরিমাপ করা সম্ভব হয়। যদিও এই সুপারনোভাগুলি তৈরির কারণ বিস্ফোরণ, কিন্তু তাদের পূর্বসূরীদের অর্থাৎ নক্ষত্রের বৈশিষ্ট্যগুলি এখনও গবেষকদের কাছে এখনও স্পষ্ট নয়। বেশিরভাগ সুপারনোভার বৈশিষ্ট্য একই, কিন্তু এদের মধ্যে অনেক সুপারনোভারই আলোর বেগ ও বর্ণচ্ছটার বৈশিষ্ট্যে পার্থক্য রয়েছে। ইন্ডিয়ান ইন্সটিটিউট অফ অ্যাসট্রোফিজিক্সের গবেষক শ্রী অর্নিবান দত্ত সম্প্রতি এই বৈচিত্র্যের বিষয়ে আলোকপাত করে একটি নিবন্ধ প্রকাশ করেছেন।
এই নিবন্ধে বলা হয়েছে হোয়াটই ডোয়ার্ফের যে অংশটি পুড়ে গেছে সেখান থেকে শব্দের গতিবেগের চাইতে কম গতি নিয়ে অদাহ্য উপাদানগুলি ছিটকে ছিটকে বেরিয়ে যায়। এই উপাদানগুলি বেরনোর সময় যে গতির সৃষ্টি হয় তার মাধ্যমে সংশ্লিষ্ট উপাদানের সম্পর্কে ধারণা পাওয়া যায়। শ্রী দত্ত জানিয়েছেন এ ধরণের বহিরাগত উপাদান বিস্ফোরণের সময় পর্যবেক্ষণ করার মাধ্যমে তারা বিস্ফোরণের কারণ এবং সুপারনোভার পূর্বসুরী অর্থাৎ নক্ষত্র সম্পর্কে ধারণা পেয়েছেন। এ বিষয়ে বিস্তারিত জানান জন্য নিচের লিঙ্কে ক্লিক করুন।
https://doi.org/10.1093/mnras/stab481
SC/CB /NS
(Visitor Counter : 142
রেলমন্ত্রক
ভারতীয় রেল একবার ব্যবহারযোগ্য প্লাস্টিক সামগ্রীর ব্যবহারে নিষেধাজ্ঞা আরোপ করবে
নয়াদিল্লি, ২১ অগাস্ট, ২০১৯
প্রধানমন্ত্রী শ্রী নরেন্দ্র মোদী এবারের স্বাধীনতা দিবসের ভাষণে আগামী দোসরা অক্টোবরের মধ্যে সারা দেশ থেকে একবার ব্যবহারযোগ্য প্লাস্টিকের ব্যবহার সম্পূর্ণরূপে বন্ধ করার আন্তরিক আহ্বান জানিয়েছিলেন। প্রধানমন্ত্রীর এই দৃষ্টিভঙ্গি অনুসরণ করেই ভারতীয় রেল আরও একবার প্লাস্টিকের সমূহ বিপদ থেকে প্রকৃতি ও পরিবেশের সুরক্ষায় উদ্যোগী হয়েছে। রেল মন্ত্রকের পক্ষ থেকে রেলের সমস্ত বিভাগকে আগামী দোসরা অক্টোবরের মধ্যে ৫০ মাইক্রনের কম ঘনত্ববিশিষ্ট একবার ব্যবহারযোগ্য প্লাস্টিকের ব্যবহার বন্ধ করতে কার্যকর ব্যবস্থা নেওয়ার নির্দেশ দেওয়া হয়েছে। উদ্দেশ্য, প্লাস্টিক থেকে তৈরি বর্জ্যের পরিমাণ কমানো ন্যূনতম করা এবং পরিবেশ-বান্ধব উপায়ে উৎপাদিত বর্জ্যের বিনাশসাধন।
রেল মন্ত্রক এই প্রেক্ষিতে আগামী দোসরা অক্টোবরের মধ্যে একবার ব্যবহারযোগ্য প্লাস্টিক সামগ্রী ব্যবহারে নিষেধাজ্ঞা আরোপ করার জন্য এক বিজ্ঞপ্তি জারি করেছে। এই বিজ্ঞপ্তিতে রয়েছে একবার ব্যবহারযোগ্য প্লাস্টিক সামগ্রী নিষিদ্ধ; রেলের সমস্ত বিক্রেতা প্লাস্টিক নির্মিত ক্যারিব্যাগের ব্যবহার এড়িয়ে চলবেন; রেলের কর্মীরা প্লাস্টিক নির্মিত সামগ্রীর ব্যবহার কমাবেন এবং প্রয়োজনে তা এড়িয়ে চলবেন; একইসঙ্গে প্লাস্টিক উৎপাদন থেকে সৃষ্ট কার্বন নিঃসরণের মাত্রা কমানোর লক্ষ্যে একাধিকবার ব্যবহারযোগ্য এমন ব্যাগ ব্যবহার করবেন; আইআরসিটিসি প্লাস্টিক নির্মিত পানীয় জলের বোতলের পুনর্ব্যবহার বাড়াবে এবং যত দ্রুত সম্ভব প্লাস্টিক নির্মিত বোতল বিনাশকারী মেশিন সরবরাহ করা হবে।
একবার ব্যবহারযোগ্য প্লাস্টিক সামগ্রীর ওপর রেলের এই নিষেধাজ্ঞা আগামী দোসরা অক্টোবর থেকে কার্যকর করতে সংশ্লিষ্ট সকল পক্ষকে পর্যাপ্ত সময় দেওয়া হচ্ছে যাতে ভারতীয় রেল ব্যবস্থাকে প্লাস্টিক-মুক্ত করে গড়ে তোলা যায়। মন্ত্রকের পক্ষ থেকে রেলের সমস্ত ইউনিটকে নির্দেশ দিয়ে বলা হয়েছে যে আগামী দোসরা অক্টোবর প্লাস্টিকের ব্যবহার এড়াতে শপথ গ্রহণ করার ব্যবস্থা করতে। এছাড়াও, রেল পরিষেবা ব্যবহারকারীদের মধ্যে সচেতনতা বাড়াতে এবং প্লাস্টিকের ক্ষতিকারক দিকগুলি সম্বন্ধে তাঁদেরকে তথ্যাভিজ্ঞ করতে প্রয়োজনীয় ব্যবস্থা গ্রহণ করতে হবে।
CG/BD/DM
(Visitor Counter : 210